Draf op die strand word toe tweeweke-nagmerrieArgieffoto (Foto: JuanBotello, Pixabay) Die grens tussen Kanada en die VSA is die langste in die wêreld, maar dit is nie altyd duidelik gemerk nie. Die Bellingham Herald in die staat Washington berig die 19-jarige Cedella Roman het in British Columbia op die strand gaan hardloop en per ongeluk die grens na die VSA oorgesteek. Beamptes by die Amerikaanse grenspos het haar in hegtenis geneem en vir twee weke lank aangehou, berig die CBC. Roman is ŉ Franse burger en sy het in Mei by haar ma in British Columbia gekuier. Sy het op 21 Mei op die strand gaan hardloop en ŉ ompad gevat om die gety te vermy. Sy het gaan stilstaan om ŉ foto van die uitsig te neem toe twee beamptes haar genader en in kennis gestel het dat sy sopas die internasionale grens sonder toestemming oorgesteek het. “Ek het gedink hulle sal waarskynlik net vir my ŉ boete gee of sê ek moet teruggaan Kanada toe, of my selfs net waarsku,” het sy aan die CBC gesê. Roman is egter in hegtenis geneem en na Tacoma geneem waar sy twee weke lank in aanhouding was terwyl sy en haar ma gepoog het om die probleem op te klaar. Roman se ma, Christiane Ferne, het daarop gewys dat daar geen aanwysingsborde was wat haar dogter in kennis gestel het dat sy ŉ grens oorsteek nie. “Dis soos ŉ lokval,” het sy gesê. ŉ Verklaring deur owerhede het egter gesê dit is die wet, selfs al steek jy per ongeluk ŉ grens oor.